**Enderbury** er ei øy i Kiribati. Øya er en atoll som ligger i Phoenixøyene. Den er ubebodd. Sammen med Kanton er Enderbury de to nordligste av Phoenixøyene. Enderbury er en del av verdensarvområdet Phoenix Islands Protected Area.

Navn
----

Øya har hatt flere navn og er også kalt Guano. Navnet Enderbury forklares som å stamme fra James J. Coffin på den britiske hvalfangstskuta «Transit» fra Bristol. I 1823 skal ha gitt øya navn etter hvalfangstfirmaet Enderby i London. Enderbury skal da være en forvanskning av dette etternavnet. Imidlertid baserer dette seg på en sekundærkilde utgitt over 100 år senere. Coffin ga navn til flere av Boninøyene og omtalte disse, men han nevnte aldri at han skulle ha oppdaget ei øy i Phoenixøyene. På engelsk benyttes betegnelsen Enderbury Island. I Kiribatis grunnlov listes øya som en del av statens territorium med navnet Enderbury .

Geografi
--------

Maskesule ved reiret på Enderbury.  Foto: Cameron B. Kepler 
Korallrev ved øya.  Foto: Randi Rotjan 
Enderbury er en atoll med et areal på 6,5 km². Den har en grunn brakkvannslagune uten tilknytning til havet. Øya er omgitt av korallrev. Enderbury er siden 2008 en del av Phoenix Islands Protected Area, som i 2010 ble oppført på UNESCOs verdensarvliste.

*Boerhavia albiflora* og *Portulaca lutea* vokser overalt på atollen. *Tribulus cistoides* finnes sør på øya, mens *Sesuvium portulacastrum* er å finne ut mot lagunen. *Ipomoea macrantha*, *Lepturus repens* og *Lepturus pilgerianus* er også å finne, sammen med trær av artene *Tournefortia argentea*, *Cordia subcordata* og *Scaevola sericea*.

Enderbury er et viktig fugleområde, særlig med tanke på hekkende småfregattfugl (*Fregata ariel*), rødhaletropikkfugl (*Phaethon rubricauda*) og maskesule (*Sula dactylatra*). Det finnes storfregattfugl, sotterne, polynesiaterne, brunnoddy svartnoddy, rødfotsule, blånoddy og tre lirearter.

Av krypdyr finnes brilleskink, sørgegekko og asiatisk husgekko. Eremittkrepsen *Coenobita perlatus* lever på Enderbury.

Suppeskilpadde legger egg på strendene, og atollen er det viktigste ynglested for suppeskilpadde i Phoenixøyene.

Det har vært problemer med introduserte arter som rotte og huskatt. Polynesiarotte (*Rattus exulans*) er en innført art som truer fuglelivet på øya. Det er gjort forsøk på å utrydde rottene.

Historie
--------

USA gjorde krav på øya i henhold til Guano Islands Act. Fra 1860 til 1877 drev Phoenix Guano Company virksomhet på øya. Firmaet John T. Arundel & Company overtok guanodriften i noen år og fra 1916 plantet Samoan Shipping and Trading Company kokospalmer.

I 1937 gjorde Storbritannia både Enderbury og Kanton til en del av kolonien Gilbert- og Elliceøyene. USA mente øyene kunne bli viktige for flytrafikk over Stillehavet og ville ikke akseptere det britiske kravet. Etter forhandlinger kom de to statene i 1939 til enighet om å forvalte de to øyene sammen som kondominat.

I 1938 ble det reist et fyrtårn på 9 meter på øya.

Da Gilbertøyene ble selvstendig som Kiribati i 1979, fulgte Enderbury med. USAs krav på øya ble oppgitt ved Tarawa-traktaten undertegnet samme år.

Referanser
----------

1. ↑  H.E. Maude: «Post-Spanish Discoveries in the Central Pacific», *The Journal of the Polynesian Society* , årgang 70, nr. 1, 1961, s. 104.
2. ↑  Schedule 2, *The Constitution of Kiribati*, WIPO.
3. ↑  Enderbury Atoll, *Encyclopædia Britannica*. Lest 4. februar 2018.
4. ↑  «About PIPA» Arkivert 17. januar 2018 hos Wayback Machine. Phoenix Islands Protected Area. Lest 3. februar 2018.
5. ↑  «Phoenix Islands Protected Area», UNESCO World Heritage Centre. Lest 3. februar 2018.
6. 1 2 3 4  Ray Pierce og Derek Brown *Summary of Restoration Work Undertaken on the Phoenix Islands Atolls, Kibribati in July 2011* Arkivert 9. desember 2017 hos Wayback Machine. Eco Oceania Pty Ltd, 2011.
7. ↑  «Enderbury Island», BirdLife International. Lest 5. februar 2018.
8. ↑  David Obura, Sangeeta Mangubhai og Austen Yoshinaga: «Sea turtles of the Phoenix Islands, 2000–2002», *Atoll Research Bulletin*, nr. 589, 2011.
9. 1 2  «Enderbury Island», BirdLife International. Lest 5. februar 2018.
10. ↑  «Removing rats, restoring islands», ICUN, 11. august 2011. Lest 3. februar 2018.
11. 1 2 3  Kenneth J. Panton: *Historical Dictionary of the British Empire*, Lanham, Maryland: Rowman & Littlefield, 2015, s. 109–110.
12. ↑  Russ Rowlett: «Lighthouses of Kiribati» Arkivert 17. november 2016 hos Wayback Machine. The Lighthouse Directory, University of North Carolina at Chapel Hill.
13. ↑  *Treaty of Friendship between the United States of America and the Republic of Kiribati*, Pacific Islands Treaty Series, Pacific Islands Legal Information Institute.
14. ↑  «Formerly Disputed Islands», U.S. Department of the Interior, Office of Insular Affairs. Lest 3. februar 2018.

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** LCCN **·** GeoNames
 |